google/wiki40b huggingface dataset:
Rosenlundsalen

Rosenlundsalen i Konservativen, Halden er sannsynligvis Norges eldste bevarte teatersal. Salen er nevnt i en branntakst fra 1777 og er dermed eldre enn både Fredrikshalds teater og Trøndelag Teaters Gamle Scene. Huset er oppført mellom 1759 og 1765.
Salen, og resten av huset, var opprinnelig lokaler for Den Civile Klub Selskab også kalt Harald Haarfagers Klub. Navnet har salen etter S. Rosenlund, som eide huset i 1842. Salen har bevart en original prosceniebue som viser at den har fungert som teatersal. De opprinnelige dekorasjonene ble imidlertid borte da Den Civile Klub slo seg sammen med Den Militære og ble til Haldens Klub.
I 1849 holdt Marcus Thrane det første folkemøtet i det som skulle bli kjent som Thrane-ria i Rosenlundsalen. Vi har dermed belegg for å si at ikke bare norsk teater, men også norsk arbeiderbevegelse, kan føre sin historie tilbake til dette rommet.
I 1852 var salen igjen innreda som teater, og fra 1856 finnes det detaljert oversikt over tepper, dekorasjoner og sufitter.
Ved overgangen til det tjuende århundre ble salen overtatt av Den konservative Arbeiderforening og fikk etter dette rykte som ølbule. Fra 1961 fungerte salen som møbellager, mens huset gradvis forfalt. 
I 1987 kjøpte Halden kommune huset og satte de øvrige lokalene i stand som kontorer for Østfold Teater. Selve salen ble stående urørt.
Salens framtid er usikker. Kulturhistorisk verdifull, men samtidig forfallen og utsatt, trenger den sårt til en restaurering som går langt ut over både økonomi og kompetanse hos den nåværende eieren.
Hans Bethe

Bakgrunn

Bethe ble født i Strassburg (Strasbourg), da i Tyskland (nå i Frankrike), og gikk på gymnaset og studerte fysikk i Frankfurt am Main. Han tok doktorgraden i teoretisk fysikk ved Ludwig-Maximilians-Universität München under professor Arnold Sommerfeld i juli 1928. Han gjorde rask karrière og underviste ved universitetene i München, Frankfurt og Stuttgart allerede før han var 25.
Han tilhørte en familie av fremstående forskere. Ved den nasjonalsosialistiske maktovertakelsen i Tyskland i 1933 mistet han sin stilling ved Eberhard-Karls-Universität Tübingen fordi hans mor var jødisk. Han forlot derfor Tyskland i oktober samme år, og dro i første omgang til Storbritannia, hvor han i årene 1933 - 34 var engasjert ved universitetene i Manchester og Bristol. I 1935 dro han videre til USA.

Ordener og utmerkelser

Bethe ble i 1984 tildelt den tyske ordenen Pour le Mérite für Wissenschaften und Künste.
Jeg lovet deg aldri en rosenhave (film)

Handling

Den psykotiske piken Debra blir innlagt på klinikk. Filmen skildrer hennes møte med andre pasienter, personalet og følger hennes behandling og bedring hos psykiateren.

Om filmen

Den amerikanske filmkritikeren Roger Ebert gav den tre av fire stjerner.
VGs filmanmelder, Astrid Sletbakk, gav den terningkast to og skrev at: «Her er det lite igjen av de fine nyansene boka er så rik på».
STS-36

Høydepunkter og oppsummering

STS-32 var opprinnelig planlagt til å starte 22. februar 1990, men ble utsatt på grunn av sykdom hos mannskapet og dårlig vær. Neste oppskytning, som var planlagt til 25. februar 1990, ble utsatt på grunn av været. Til slutt kunne oppskytningen finne sted 28. februar 1990. Oppdraget var unikt på den måten at inklinasjonsvinkelen var 62 grader, i motsetning til andre flygninger der inklinasjonen ikke overgitt 57 grader. Dette var på grunn av at avleveringen av satellitten de hadde med krevde dette. Dette førte til en midlertidig dispensasjon av reglene om oppskyting over land, og Atlantis' utskytningsbane gikk over både Cape Hatteras, Cape Cod og delvis inn i Canada. Hva lasten besto av er hemmeligstemplet.
Eibydalen

Eibydalen (nordsamisk: Eaiboávži) er en dal helt sør i Alta kommune. Nederst i dalen ligger Eiby. Øverst i dalen møtes Garrajohka (også kalt Trangdalselva) og Vesterelva. Eibyelva renner gjennom dalen og europavei 45 går gjennom dalen og krysser sideelva Garrajohka over Garrajohka bru.
Fylkesvei 5141

Fylkesveg 5141 går mellom Storebø og Austevoll kirke i Austevoll kommune. Veien er 377 meter lang.
Frem til 2019 hadde veien betegnelsen Fv152.
Mykt porselen

Mykt porselen er en type porselen som består av sand, salpeter, soda, havsalt, alun og alabasterpulver. Etter en viss smeltningstid tilsettes mergel, som inneholder gips og leire.

Beskrivelse

Den tradisjonelle kinesiske porselen er et mykt porselen. Dette kinesiske porselenet ble etterlignet/«oppfunnet» i Vesten i Firenze på 1580-tallet ved Francesco I de' Medicis fabrikk. Derfra spredte kunnskapen seg til Frankrike og England under 1600-tallet. Typiske i Europa er pâte traditionelle fra Manufacture royale de porcelaine de Sèvres etter kinesisk forbilde, Wedgwoods Jasperware og benporsellen.
Med tiden ble mykt porselen primært benyttet for fremstilling av pryntegjenstander, figuriner og lignende.
Mykt porselen kan også omfatte benporselen og vitroporselen og da benyttes begrepet frittporselen for å omfatte dette øvrige myke porselenet. Alt frittporselen brennes ved høyere temperatur enn feltspatsporselen, ca 1050–1100 grader, og i likhet med feltspatsporselenet, det harde porselenet, skjer en forening mellom masse og gods ved brenningen.
Anything for Love

Anything for Love er et musikkalbum med Linda Kvam. Albumet  ble utgitt den 4. oktober 2010.
144. motoriserte infanteridivisjon

144. motoriserte infanteridivisjon (russisk: 144-я мотострелковая Виленская Краснознамённая, орденов Суворова, Кутузова и Александра Невского дивизия (fork. 144 мсд), full betegnelse  144. Vilensk Røde Fane med Suvorov og Kutuzov orden motoriserte infanteridivisjon, er en divisjon underlagt 20. kombinerte armé i Vestre militærdistrikt i Russland. Divisjonen er forlagt med hovedkvarter i Jeljnja i Smolensk oblast.
Too Far Gone (EP)

Too Far Gone er en musikk-EP med country-bandet Too Far Gone, utgitt i 1995. Dette var bandets første utgivelse.
KDE Software Compilation 4

KDE Software Compilation 4, forkortet KDE SC4, er den fjerde og nåværende serien med lanseringer av KDE Software Compilation, før november 2009 kalt K Desktop Environment. Det har vært 14 større versjoner av denne serien.
KDE Software Compilation 4 ble lansert den 11. januar 2008 og introduserte en rekke signifikante teknologiske forbedringer, sammenlignet med sin forgjenger K Desktop Environment 3.
Krigsfanger og falne under andre verdenskrig fra Gulen

Krigsfanger og falne under andre verdenskrig i Gulen lister kjente falne, omkomne og krigsfanger fra Gulen kommune. Lista inneholder også personer som ikke er drept i strid, men som døde som følge av krigshandlinger.
Metrisk tensor

En metrisk tensor benyttes i differensialgeometrien til å definere indreproduktet mellom to vektorer på en flate eller mer generell mangfoldighet. Den gir derfor lengden og vinkelen mellom to vektorer i samme punkt. Den er en symmetrisk tensor av rang to som inneholder all informasjon om avstanden mellom alle par av nærliggende punkt. Ved integrasjon kan den derfor gi avstanden mellom to vilkårlige punkt og gjør det derfor mulig å beregne geodetiske kurver på mangfoldigheten. Tensoren opptrer også ved bruk av krumlinjete koordinater i euklidske rom. I Einsteins generelle relativitetsteori inneholder den all informasjon om de geometriske egenskapene til tidrommet og er en relativistisk generalisering av Newtons gravitasjonspotensial.
En bedre forståelse av den metriske tensorens betydning kom med etableringen av riemannsk geometri som fikk sitt navn etter Bernhard Riemann. Men den var tidligere implisitt benyttet av Carl Friedrich Gauss i hans utarbeidelse av differensiell flategeometri. På samme måte opptrer den også i arbeidene til Nikolaj Lobatsjevskij om ikke-euklidsk geometrier.
Mindre presist blir den metriske tensoren i mange sammenhenger ganske enkelt omtalt som «metrikken».
Jota (dans)

Jota er en folkedans fra Nord-Spania, mest sannsynlig med opphav i Aragón. Den danses av par, er hurtig, og går i 3/4- eller 3/8-takt. Det er en slags polsdans, der alle har på seg blå hatter. Dansen blir sunget og akkompagnert av kastanjetter, og de som fremfører den pleier å ha på seg regionale drakter. Det finnes ulike varianter av dansen i forskjellige regioner av Spania. 
Navnet på dansen har utviklet seg fra xota, fra mozarabisk *šáwta, «hopp», som kommer fra latin saltāre, «å danse».
Pseudoscada

Utseende

Små, spinkle sommerfugler med gjennomsiktige vinger som har bredt mørke ytterkanter og mørke tegninger. Den ytre delen av forvingen kan av og til være gul- eller rødaktig.

Levevis

Som de aller fleste Danainae er disse sommerfuglene giftige, og signaliserer dette med et karakteristisk utseende.
Larvene lever på planter i søtvierfamilien.
Charles Chuka

Utdanning og yrkeserfaring

Han er utdannet Master of Philosophy innen pengeøkonomi ved University of Glasgow, og han har en Bachelor of Social Science-grad fra University of Malawi, innen samfunnsøkonomi og sosiologi.
Han har også tidligere jobbet ved sentralbanken; han ble ansatt der i 1979, og jobbet i flere ulike avdelinger der. Bl.a. var han leder for sentralbankens avdeling Economic Services. Han jobbet i Verdensbanken i Washington fra 2003 til 2009, som seniorrådgiver for direktøren som representerte 22 afrikanske sentralbanker der. Fra 2010 til 2012 var han administrerende direktør for Malawi Telecommunications Limited (MTL), som er Malawis statlige telecom-selskap. 
I april 2012 overtok han som sentralbanksjef for Malawis sentralbank, og overtok da etter Dr. Perks Ligoya.
Eric Ericson Award

Eric Ericson Award er en internasjonal konkurranse for yngre kordirigenter og arrangeres i Sverige hvert tredje år. Konkurranse er oppkalt etter dirigenten Eric Ericson. Prissummen er på SEK 100 000.
Konkurransen ble opprettet på initiativ av Uppsala universitets Körcentrum og arrangeres hvert tredje år i samarbeide mellom Körcentrum, Rikskonserter, Eric Ericsons stiftelse, Sveriges Radio, Berwaldhallen, Barents Körcentrum, Europa Cantat og International Federation for Choral Music (IFCM).
Den svært prestisjefylte konkurransen gjennomføres i tre omganger. I første omgang velges de 16 konkurrerende ut etter de bånd og videoopptak de sendte inn. Deretter konkurrerer de seksten i noen dager der de øver og opptrer med noen av Sveriges fremste kor. Fire konkurrenter deltar siden i en finale i Berwaldhallen og dirigerer da Radiokören.
Jasmin Handanovič

Klubbkarriere

Handanovič startet sin fotballkarriere hos den lokale klubben Olimpija Ljubljana i 1996, men fikk bare åtte seriekamper for klubben da han i 2001 dro videre til Triglav Kranj. Der spilte han kun én sesong og fikk åtte kamper før han returnerte til Olimpija Ljubljana. Etter å ha spilt kun én kamp på tre sesonger dro han til Koper, hvor han fikk betraktelig flere seriekamper og blant annet vant den slovenske cupen både i 2005/2006 og i 2006/2007-sesongen.
På sommeren 2007 ble han utenlandsproff da han gikk til den italienske klubben Mantova. Der fikk han ytterligere spilletid, og den 27. november 2008 forlenget han kontrakten sin med fire år frem til slutten av juni 2012.

Internasjonal karriere

Handanovič fikk sin landslagsdebut for Slovenia i en vennskapskamp mot Bosnia-Hercegovina den 19. november 2008, og har siden spilt i ytterligere to kamper. Han var for øvrig én av 23 spillere som ble tatt med i den slovenske troppen til VM i fotball 2010 av landslagstrener Matjaž Kek.
Grønhaug

Grønhaug er en stor gravhaug ved Bø ungdomsskole, en kilometers vei nord for kirkestedet på Avaldsnes, Karmøy. Haugen ble undersøkt av Haakon Shetelig i 1902. Det viste seg at den inneholdt en skipsgrav; en omtrent 15 meter lang båt med rester av en mannsgrav fra slutten av 700-tallet.

Sheteligs undersøkelse

Haugen er ca. 30 meter i diameter og fire meter høy, den ligger ca. 20 meter over havet, og i forlengelsen av rekken med bronsealderhauger på Reheia. Man gikk opprinnelig ut fra at også denne haugen var fra bronsealderen. Dette var utgangspunktet for Shetelig. Han var inspirert av Oscar Montelius’ arbeider og hadde bestemt seg for å spesialisere seg på bronsealderen. Han hadde helt bevisst valgt en storhaug ved Avaldsnes som utgravningsobjekt på grunn av sjansen for å finne en intakt høvdinggrav fra denne perioden.
Før undersøkelsen var haugen ca. 30 meter i diameter og fire meter høy. Det var et langstrakt søkk tvers over haugen, som ved Storhaug, men Shetelig mente likevel at det kunne være sjanser for at en sentralgrav kunne være intakt. Han gikk inn i haugen med en tre meter bred sjakt fra nordsiden, og kunne konstatere at haugen var bygget som en kjernerøys dekket av en jordkappe – en ikke uvanlig foreteeelse ved norske gravhauger. Tvers gjennom kjernerøysa var det en forsenkning, og ned i denne var det – sikkert til Sheteligs store overraskelse ‒ satt en båt.
Sjakten ble utvidet og båten frilagt. Inne i den lå restene av gravgodset. Graven var plyndret og gjennomrotet. Likevel var enkelte gjenstander bevart. Det mest spektakulære er et fragment av et meget fint engelsk glassbeger, laggede trekar og dreide treskåler. Det ble også funnet enkelte deler av et skjelett. Det mest framtredende trekket er likevel rester av tekstiler; tepper og dyner, som ble funnet gjennom hele haugen og ut gjennom gravrøvernes inngangssjakt. Shetelig gjør ikke noe forsøk på å datere funnet ut over at han går ut fra at det er fra vikingtiden.

Senere analyser av funnet

Grønhaugfunnet kom antakelig i skyggen av Osebergfunnet, og har bare i liten grad vært viet særlig oppmerksomhet gjennom første halvdel av det 20. århundre. I 1980 gjorde imidlertid Bjørn Myhre et forsøk på å datere flere av våre mer anonyme skips- og båtfunn, deriblant Grønhaugbåten. Han kom, etter studie av skipsteknologien og en radiologisk datering fram til en sannsynlig datering til tidligere enn vikingtiden, sannsynligvis merovingertid.
Senere har Arnfrid Opedal utført flere C14-dateringer og kommet fram til en sannsynlig datering til 880-970, dvs. vikingtid. I 2009 lyktes det å gi en dendrokronologisk datering. Den viste at båten er bygd omtrent 780, og graven anlagt en gang i tidsrommet 790-795.
«Pelorus»

«Pelorus» er en av verdens største private yachter med sine 115 meter (377 fot), og eies av den russiske milliardæren Roman Abramovitsj. Yachten er bygget av Lürssen i Tyskland og sto ferdig i 2003 og skal trolig ha kostet nærmere én milliard kroner. Opprinnelig bestilt av en ukjent businessmann, ble den i 2004 solgt til Abramovitsj som fikk den modifisert ved Blohm & Voss-verftet.
Yachten har vært på besøk i Norge flere ganger, ettersom Abramovitsj er glad i å fiske i Norske fjorder
Yachten ble lånt ut til John Terry i 2007 da han giftet seg, som en sjenerøs bryllupsgave fra Abramovitsj. 
Abramovitsj har lenge vært aktiv innenfor yachtmiljøet, og har eide flere enorme yachter gjennom de siste årene. Han eide tidligere den 112 meter lange yachten «Le Grand Bleu» og eier i tillegg til Pelorus både «Ecstasea» (85 m.) og «Sussurro» (49.5 m.) fremdeles i dag. Han skal også ha eid 66 meter lange «Triple Seven», men som skal ha blitt solgt i 2006.
Det har nå blitt bekreftet at Abramovitsj venter enda en yacht fra Blohm & Voss som skal være på hele 172 meter, med navnet «Eclipse».
16.08.10 besøkte skipet Kristiansand – Norge.
Sangen til livet

Handling

Filmen var et melodrama om en fabrikkdirektør som er elsket av sine arbeidere og maktspillet som stod mellom den gode og den onde kapitalisten.
Eliot Spitzer

Bakgrunn

Eliot er av østerriksk-jødisk bakgrunn. Han avla i 1981 sin grunneksamen ved Princeton University og fortsatte deretter ved Harvard Law School. Da han tok sin juridiske eksamen, arbeidet han for en dommer i Manhattan. Deretter arbeidet han i et par år for et advokatfirma. Han var delstaten New Yorks statsadvokat fra 1999 til 2006, og markerte seg som aktiv og håndfast i dette vervet.

Guvernør

Ved guvernørvalget for staten New York i 2006 fikk Spitzer 69% av stemmene, mot 29% for republikaneren John Faso. Han ble guvernør og gikk inn i embete i januar 2007.

Skandale

I mars 2008 beklaget Spitzer offentlig sine handlinger etter at The New York Times hadde meldt at han var blitt knyttet til en prostitusjonsring, og kunngjorde et par dager etter sin avgang som guvernør. Etter Spitzers avgang rykket delstatens lieutenant governor, David Alexander Paterson, opp som guvernør.
One Day in Your Life

One Day in Your Life er det andre samlealbumet til Michael Jackson, utgitt i 1981.
Alcatel-Lucent

Alcatel

Alcatel ble grunnlagt i 1898. Gjennom kjøpet av ITTs telekomvirksomhet overtok Alcatel i 1987 rundt 80 % av aksjene i norske Standard Telefon og Kabelfabrik, som fikk navnet Alcatel STK. Dette selskapet overtok i 1989 telekom-virksomheten til Scanvest Ring, bl.a. elektronikkbedriften Kitron i Arendal (solgt i 1997). Kabelproduksjonen i Oslo ble nedlagt i 1992, den øvrige norske kabelproduksjon ble senere fortsatt i Nexans.

Fusjon med Lucent

I 2006 ble Alcatel og Lucent sammenslått, sistnevnte selskap hadde utspring i AT&T sin produksjonsavdeling. Sammenslåingsprosessen startet med at Alcatel femten år tidligere ervervet ITT sine hardware-avdelinger i Europa, som var en videreføring av AT&T sine opprinnelige hardware-satsinger. Lucent var et annet utspring av denne virksomheten, som Alcatel slo seg sammen med femten år etter ervervelsen av de relevante ITT-selskapene i Europa.
Alcatel produserer hardware for mobile og faste nettverk, samt kabel, optisk fiber og annet nettverkutstyr. Selskapet framstiller også mobiltelefoner gjennom selskapet Alcatel Mobile Phones, inndelt i segmentene Alcatel Onetouch for smarttelefoner og Alcatel Business and Residential Phones for øvrige terminaler. Dessuten produserer selskapet telekomutstyr under Alcatel'Lucent-paraplyen, som omfatter bl.a det tidligere underselskapet Alcatel Telecom. Telenor har et fastnett i Norge og endel andre land som i stor grad er levert av Alcatel.  
Løsningene tilbys til en rekke segmenter, eksempelvis industri, jernbane, luftfart, helsevesen, olje og gass, forsvar og offentlig forvaltning. Utvikling og forskning foregår i stor grad i Bell Labs, som selskapet eier.

Nokias oppkjøp

15. april 2015 kunngjorde det finske selskapet Nokia at det hadde avtalt å kjøpe alle aksjene i Alcatel-Lucent for 15,6 milliarder euro. Overtakelsen skal ifølge Nokia finne sted tidlig i 2016 forutsatt konkurransemyndighetenes godkjennelse. Bell Labs vil bli opprettholdt, mens varemerket Alcatel-Lucent skal erstattes av Nokia.

Virksomhet i Norge

Alcatel overtok i 1987 ca 80 % av aksjene i norske Standard Telefon og Kabelfabrik på Økern i Oslo. Selskapet fikk navnet Alcatel STK, og utvidet sin virksomhet i Norge med oppkjøp av telekom-virksomheten til Scanvest Ring i 1989 og bedriften Kitron i Arendal. Kabelproduksjonen på Økern ble nedlagt i 1992, og kabelproduksjon ble fortsatt i det nye selskapet Nexans. Telekomvirksomheten i Alcatel STK som var forsvarsrelatert ble solgt til franske Thomson-CSF (senere Thales) i 1989. Alcatels øvrige norske telekom-virksomhet, Alcatel-Lucent Norway AS, omfatter også Telettra Norge kjøpt fra Fiatkonsernet.
Ⱥ

Ⱥ og ⱥ (A med skråstrek gjennom) er en modifisert bokstav i det latinske alfabetet. Senćoŧen, som bare skrives med majuskler har Ⱥ som den tredje bokstaven i alfabetet, mellom Á og B, og bruker den til å representerere diftongen [ej].
Christian Kølle gav ut to bøker, der han brukte sin egen rettskrivning: Kort Beskrivelse over Snarøen (1792) og Ær dæt fårnuftigt at have Religion? (1794). Prinsippet bak Kølles rettskrivning var ortofoni, dvs. at hver lyd skulle representeres av en bokstav og at en bokstav alltid representerte samme lyd. Kølle brukte bokstaven ⱥ som en erstatning for bokstavkombinasjonen aa (altså som en moderne å). Bokstaven ble ikke bare brukt der man vanligvis skrev aa, men også der o ble uttalt som å, for eksempel i «som» – «sⱥm», «komme» – «kⱥmme». Grunnen til at Kølle valgte å sette skråstrek gjennom en a, var at dette var det samme som ble gjort med o når den representerte lyden ø.
I Unicode kodes ⱥ som U+023A (Ⱥ) og U+2C65 (ⱥ).
Johann Adolf Schlegel

Liv

Etter å ha studert i Leipzig ble han i 1751 diakon og lærer ved Landesschule Pforta, i 1754 pastor og professor i Zerbst, i 1759 pastor i Hannover og i 1775 konsistorialråd og superintendent i samme by. Han døde i 1793 i Hannover.
Sønnene August Wilhelm Schlegel og Friedrich Schlegel var viktige deltakere i grunnleggelsen av den tyske romantikken.
J. A. Schlegel var bidragsyter i det litterære tidsskriftet Bremer Beiträge. Av diktene hans har kun noen salmer tålt tidens tann. Han oversatte Charles Batteux' Les beaux-arts réduits à un même principe (Paris 1746) til tysk og publiserte samtidig en forklaring til verket (Einschränkung der schönen Künste auf Einen Grundsatz, 3. opplag, Leipzig 1770, 2 bind). Schlegel diktet 70 salmer.
Vanlig kvistfly

Utseende

Et ganske stort (vingespenn 55–62 mm), kraftig, gulgrått nattfly med smale forvinger. Når sommerfuglen hviler, sitter den med vingene tett rullet rundt kroppen, og den ligner på en avbrukket kvist. Den ligner på ringkvistfly (Xylena exsoleta), men skilles fra denne på at den mangler markert ringmerke i forvingen. Hodet, den fremre delen av forkroppen og bakkroppen er brungule, sistnevnte med en mørk ryggstripe, mens mesteparten av forkroppen (thorax) er mørkt sjokoladebrun. Forvingen er nokså smal, lyst gulbrun i den fremre delen, mørk rødbrun i den bakerste delen. Vingen har et tydelig nyremerke som er mørkebrunt med en kommaformet, hvit flekk på innersiden. Det går en kraftig, svart lengdestrek fra nyremerket nesten til vingens ytterkant. Vingen mangler et markert ringmerke. Langs ytterkanten går det en hvit siksak-tverrstripe, den såkalte bølgelinjen. Bakvingen er lysgrå.

Levevis

Arten finnes i skog og kratt, der larvene kan leve på mange ulike busker, trær og lave planter. De voksne sommerfuglene flyr om natten i september, og etter overvintring i april – mai. De kommer gjerne til lys.

Utbredelse

Svartkantkvistfly finnes i Nord-Afrika, i Europa (inkludert Island, som har ganske få sommerfugler), i Midtøsten og østover til Stillehavet i Sibir. Den har også vært oppgitt å finnes i Nord-Amerika, men dette er feil. I Norge er den vanlig nord til Nord-Trøndelag, og det finnes spredte funn så langt nord som Lofoten.
Adolf Köster

Liv og virke

Adolf Köster vokste opp i Kappeln og ble tidlig i ungdommen medlem av SPD. Han under viste inntil 1912 ved TU München, og arbeidet deretter for Vorwärts. Han var side frilans journalist og krigsreporter under den første verdenskrigen.
Etter novemberrevolusjonen i 1918 ble han ansatt i Preussens statsforvaltning, og fra 1919 i Rikskanselliet. Köster var Tysklands utenriksminister fra 10. april til 8. juni 1920, i Hermann Müllers første regjering. Han var innenriksminister i Wirths andre regjering, fra 1921 til 1922. Köster var i 1928 ambassadør i Beograd.
Adolf Köster utga også romaner og noveller.
Membranfragment

Et membranfragment er et stykke pergament skåret ut av et større dokument eller håndskrift, vanligvis fra middelalderen. Fragmentene er som oftest av pergament, men andre materialer kan forekomme.
Fragmentene er normalt skåret ut fra eldre dokumenter, og brukte som heftemateriale for arkivsaker fra den tidligste etterreformatoriske tiden.
Riksarkivet har en ordnet samling med norrøne og latinske membranfragmenter. Fragmentene er løsnet fra det nyere materialet de var bundet sammen med. Fragmentene inneholder bruddstykker av lovtekster, sagaer og liturgiske tekster.

Kilder

Håndbok for riksarkivet, 1992. s 534.